RS บวกแรง 4% ขานรับผบห.แย้มผลงานไตรมาส 4 สดใสรับไฮซีซั่น โบรกฯแนะซื้อเป้า 22.50 บ.
RS บวกแรง 4% ขานรับผบห.แย้มผลงานไตรมาส 4 สดใสรับไฮซีซั่น โบรกฯแนะซื้อเป้า 22.50 บ. ชี้กำไรปีนี้โตแกร่ง ล่าสุด ณ เวลา 16.03 น. อยู่ที่ 15.30 บาท บวก 0.60 บาท หรือ 4.08% สูงสุดที่ 15.40 บาท ต่ำสุดที่ 14.70 บาท ด้วยมูลค่าซื้อขาย 80.30 ล้านบาท
19 พ.ย. 2561

ผู้สื่อข่าวรายงานว่า ราคาหุ้น บริษัท อาร์เอส จำกัด (มหาชน) หรือ RS ล่าสุด ณ เวลา 16.03 น. อยู่ที่ 15.30 บาท บวก 0.60 บาท หรือ 4.08% สูงสุดที่ 15.40 บาท ต่ำสุดที่ 14.70 บาท ด้วยมูลค่าซื้อขาย 80.30 ล้านบาท

ทั้งนี้ นายสุรชัย เชษฐโชติศักดิ์ ประธานเจ้าหน้าที่บริหาร RS เปิดเผยว่า แนวโน้มการดำเนินธุรกิจไตรมาส 4/2561 มั่นใจธุรกิจ Multi-platform Commerce (MPC) เติบโตแรงอย่างแน่นอน เพราะได้ปัจจัยภายในหนุนเข้าสู่ช่วงไฮซีซั่นของธุรกิจ และการเลือกตั้งมีความชัดเจนช่วยกระตุ้นกำลังการซื้อของผู้บริโภคกลับมาคึกคักส่งท้ายปี ส่งผลให้ภาพรวมธุรกิจเติบโตต่อเนื่องยาวไปถึงปี 2562
ขณะเดียวกันไม่ได้รับผลกระทบหรือความเสี่ยงใด ๆ จากปัจจัยภายนอกทั้งเรื่องเศรษฐกิจจีนชะลอตัว และการค้าระหว่างประเทศเติบโตช้า เพราะบริษัทฯ มุ่งเน้นเจาะกลุ่มลูกค้าภายในประเทศเกือบทั้งหมด รวมทั้งช่องทางขายสินค้าผ่านโทร.1781 ที่ทีม Telesales ปิดการขายได้รวดเร็วอย่างมีประสิทธิภาพและช่อง 8 ที่ทำเรตติ้งดีเกาะกลุ่มผู้นำทีวีเมืองไทย มีเอเยนซี่ยังจองโฆษณาเข้ามามาก
นอกจากนี้ ยังใช้ 4 กลยุทธ์หลักดันยอดขายธุรกิจ MPC ครอบคลุมครบทุกมิติ ดังนี้ 1.มุ่งเน้นประสิทธิภาพในการจัดการฐานลูกค้า (Database) ที่มีขนาดใหญ่มากกว่า 1 ล้านรายในปัจจุบัน และจะเพิ่มเป็น 1.5 ล้านรายภายในสิ้นปีนี้  2.พัฒนาสินค้าใหม่ (SKU) ทั้งกลุ่มสกินแคร์ภายใต้แบรนด์มาจีค (Magique) แฮร์แคร์ภายใต้แบรนด์รีไวฟ์ (Revive) และอาหารเสริมภายใต้แบรนด์ (S.O.M)
โดยประมาณกลางเดือนธันวาคมนี้จะเปิดตัวสินค้าใหม่อีก 2 รายการ เจาะกลุ่ม Mass 30++ ปีขึ้นไป ได้แก่ มาจีค เฮิร์บลิส เดอะ เรเดียนซ์ ครีม (Magique Herblisse The  Radiance Cream) และ มาจีค เฮิร์บลิส เดอะ รีนิววอล เซรั่ม (Magique Herblisse The Renewal Serum)  รวมทั้งกระตุ้นยอดขายช่วงปลายปีด้วยการจัดแคมเปญโปรโมชั่น New Year Grand Sale คาดว่าจะเพิ่มยอดขายได้ดีมาก
รวมทั้ง 3.เพิ่มคู่ค้าธุรกิจขยายจำนวนสินค้าใหม่ๆ ให้กับกลุ่มโฮมแอนไลฟ์สไตล์ (Home and Lifestyle Products) อย่างต่อเนื่อง ไม่ว่าจะเป็นเครื่องใช้ไฟฟ้า เครื่องใช้ในครัวเรือน เครื่องแต่งกาย และเครื่องประดับ เพื่อความหลากหลายและโอกาสทางการขายมากขึ้น โดยปลายปีนี้มีแผนจะนำเข้าสินค้าเครื่องแต่งกายสุภาพสตรี (บราสุภาพสตรี) คุณภาพสูงดีไซน์เด่นสไตล์ญี่ปุ่นภายใต้แบรนด์ HANA ( ฮานะ) มาจำหน่ายในเมืองไทย คาดว่าจะทำยอดขายได้ดี มีกระแสตอบรับจากฐานลูกค้าผู้หญิงเพิ่มขึ้นแน่นอน
พร้อมด้วย 4.พัฒนาช่องทางขายใหม่ๆ ที่บริษัทฯ มีความได้เปรียบ เพื่อเพิ่มฐานลูกค้าให้เติบโตได้อีกมาก เสริมทัพความสำเร็จจากการใช้ช่องทางขายสินค้าผ่าน โทร.1781  และช่องทางโฆษณาประชาสัมพันธ์สินค้าผ่านแพลตฟอร์มสื่อในเครือ RS ที่มีเรตติ้งดีสม่ำเสมอ ไม่ว่าจะเป็นช่อง 8 ทีวีดาวเทียม และคลื่นวิทยุ COOL ซึ่งมีความเหนือคู่แข่งรายอื่นๆ ในท้องตลาด ทำให้เข้าถึงกลุ่มผู้บริโภคโดยตรง (Direct to Customer) มากถึง 15 ล้านคนต่อวัน
ด้าน ช่อง 8  มองเห็นสัญญาณการใช้งบสื่อโฆษณาทยอยฟื้นตัว ส่งผลดีต่อช่อง 8 ที่ประสบความสำเร็จมากอยู่แล้ว จากการทำเรตติ้งเกาะกลุ่มผู้นำทีวีระดับประเทศ และยังมีโอกาสเติบโตอีกถ้าสามารถทำยอดผู้ชมเพิ่มก็ปรับขึ้นค่าโฆษณาได้ โดยเมื่อต้นเดือนพฤศจิกายนที่ผ่านมา ได้ชิงเปิดเกมรุกทุ่มเติมคอนเทนต์ใหม่ระดับพรีเมียมทั้งในและต่างประเทศ เพื่อเร่งสร้างฐานผู้ชมใหม่ๆ ให้เติบโตต่อเนื่องข้ามปี ถือเป็นการเดินเกมสอดรับกับจังหวะและโอกาสเม็ดเงินโฆษณาที่จะดีในช่วงไตรมาสแรกของปีหน้า
นอกจากนี้ยังเพิ่มทีมลงสนามบุกถึงบ้าน ผลิตรายการใหม่ “เคาะประตูดูข่าวช่อง 8” ชูคอนเซ็ปต์ “ใครๆ ก็ดูข่าวช่อง 8” เจาะกลุ่มแฟนข่าวทุกพื้นที่ทั่วประเทศ และมีการต่อยอดสร้างมูลค่าเพิ่มขายลิขสิทธิ์ละครไทยที่โด่งดังและทำเรตติ้งสูงในเมืองไทยมาแล้วกว่า 10 เรื่อง รวมทั้งเพลงไทยอีกมากมายไปยังประเทศต่างๆ ในภูมิภาคเอเชีย ได้แก่ จีน ลาว เมียนมา กัมพูชา เรียบร้อยแล้ว
ด้าน คูล ฟาเรนไฮต์ (COOL Fahrenheit) คลื่นเพลงอันดับ1 ตลอดกาล ก็มีแนวโน้มรายได้ไตรมาส 4 เติบโตสวนกระแสภาพรวมธุรกิจสื่อวิทยุ เพราะมีการจัดกิจกรรมที่ทำร่วมกับคนฟังอย่างต่อเนื่อง
ทั้งนี้บริษัทยังมีประสิทธิภาพเติบโตแข็งแกร่ง และทำกำไรสม่ำเสมอ ล่าสุดสามารถทำกำไรไตรมาส 3/2561 ได้ดี เป็นแรงส่งให้ผลการดำเนินงานงวด 9 เดือนแรกที่ผ่านมาทำกำไรสะสมแล้ว 381 ล้านบาท และมีรายได้รวม 2,762 ล้านบาท
ด้าน บล.เคทีบี (ประเทศไทย) ระบุในบทวิเคราะห์ แนะนำ “ซื้อ” RS ราคาเป้าหมาย 22.50 บาท/หุ้น โดยมองว่าผลประกอบการได้ผ่านจุดต่ำสุดไปแล้วในไตรมาส 2/61 และเริ่มฟื้นตัวในไตรมาส 3/61 ซึ่งคาดว่าผลประกอบการจะกลับมาเติบโตโดดเด่นในไตรมาส 4/61 หนุนโดยรายได้จาก MPC ที่ขยายตัวโดดเด่น และคาดว่ารายได้เฉลี่ยของ MPC จะอยู่ที่ 7 ล้านบาทต่อวัน
ดังนั้น คงประมาณการปี 2561 คาดว่ากำไรปกติจะอยู่ที 503 ล้านบาท (โต 75.2% เทียบจากปีก่อน)  หนุนโดยรายได้จากธุรกิจ MPC อยู่ที่ 2,214 ล้านบาท (โต 59% เทียบจากปีก่อน) และมองว่าราคาหุ้นที่ปรับตัวลงมา -14.3% ใน 3 เดือนที่ผ่านมาได้สะท้อนผลกระทบจากการตรวจจับ อ.ย. ไปแล้ว